Babette Viljoen en Olga Leonard is reeds sedert 2014 bekend vir hulle digkunsproduksies God die digter (2014), ’n Eeu van Eybers (2015), Totius: die rus is elders (2016), Skynskadu (2016), Sixty Love: op reis met Joan Hambidge (2017), Die groot misterie van twee vroue (2018) met Carel Trichardt en Petru Wessels en KROG (2018) met Hilandi du Toit. Babette het in 2009 debuteer met ’n eenvrouproduksie, Anderkant nêrens se mense. Olga skryf self poësie en wen in 2018 die ATKV se digkunskompetisie. Hul produksie, KROG, wen tydens Aardklop 2018 ’n toekenning vir die Beste Musiekgedrewe Produksie.
In Klankdig span Babette Viljoen en Olga Leonard kragte saam met Izelle Claassen (viool), Inge Leonard (tjello), Georgie Jones (saksofoon en klarinet) en Schalk Wasserman (perkussie en kontrabas). Hulle toonset en verwerk gedigte deur onder andere Jolyn Philips, Pieter Odendaal, Corne Coetzee en Antjie Krog. In hierdie produksie vind ’n simbiotiese wisselwerking plaas tussen woord en musiek en ryk melodieë gee ’n ekstra dimensie aan die digkuns. Genres strek van jazz en blues tot rock en klassiek – iets vir elkeen in die gehoor.
Klankdig belig Afrikaans se onlangse stemme, soos die drie Ingrid Jonkerprysfinaliste van 2019. Die produksie word op simfoniese skaal aangebied met verwerkings vir kamerensemble, stemme en trekklavier.
Klankdig is te sien by die Toyota Woordfees op 11 en 13 Maart 20:30 in die Fismersaal. Kaartjies R140-R160 by Computicket.